কিছুক্ষণের জন্য মহাকাশে বেড়াতে যাচ্ছেন ছয় কৃতী মহিলা

ওয়েবডেস্ক: বাঙালির মন খারাপ। এক ঝটকায় হাতছানি দীপুদার। সোজা কথায় দীঘা, দার্জিলিঙ, পুরী। এরপর কাশ্মীর, আন্দামান। তা বাড়তে বাড়তে ব্যাঙ্কক, সুইজরাল্যান্ড। এবার হয়তো শোনা যেতে পারে, গ্রীষ্মের ছুটিতে একটু মহাকাশ ঘুরে আসব। এই দিন যে দেরি নেই তার একটি উদাহরণ সামনে এল। আন্তর্জাতিক খ্যাতনামা গায়িকা কেটি পেরি (Katy Perry) পাঁচ মহিলাকে সঙ্গে নিয়ে মহাকাশ ভ্রমণে (Space Tourism) যেতে চলেছেন। পৃথিবীর বাইরে গিয়ে কিছুক্ষণ তাঁরা মহাকাশে ঘুরবেন। সেই দলে নাসার (Nasa) বিজ্ঞানী, সাংবাদিক এবং ধনকুবের জেফ বেজোসের হবু স্ত্রীও রয়েছেন। আগামী ১৪ এপ্রিল পশ্চিম টেক্সাস থেকে তাঁর এই সফর। বেজোসের সংস্থা ব্লু অরিজিনের নিউ শেফার্ড স্পেস ক্রাফ্টে (Space Craft) তাঁদের এই যাত্রা।

পপ গায়িকা কেটি পেরি ছাড়াও ওই টিমে রয়েছে প্রাক্তন নাসা বিজ্ঞানী আয়েশা বোয়ে। এছাড়া আমান্দা নিগুয়েন, সাংবাদিক গেইলে কিং, চলচ্চিত্র পরিচালক কেরিয়ানে ফ্লাইন, সাংবাদিক লরেন স্যাঞ্চেজ। কতদূর যাবেন তাঁরা। পৃথিবী ও মহাকাশের মধ্যে থাকা কাল্পনিক কার্মান লাইনের উপরে যাবেন তাঁরা। পৃথিবী থেকে ৬৫ মাইল উপরে ১১ মিনিট থাকবেন তাঁরা।

আরও পড়ুন: নাসার মিশনে আগামী মাসেই মহাকাশে ভারতীয় পাইলট শুভাংশু শুক্লা

নভশ্চর সুনীতা উইলিয়ামস আন্তর্জাতিক স্পেস স্টেশনে দীর্ঘ দিন কাটিয়ে ফিরেছেন। এবার কিছুক্ষণের জন্য শুধুমাত্র ভ্রমণের উদ্দেশ্যে মহাকাশে যাচ্ছেন ওই ছয় বীরাঙ্গনা। তবে কি ভ্রমণের তালিকায় অচিরেই মহাকাশ দিগন্ত খুলতে চলেছে? অনেকের সাধ্য থাকে না। ভ্রমণ কাহিনী পড়ে রসস্বাদন করেন তাঁরা। এবার হয়তো ভ্রমণ কাহিনীর প্রেক্ষাপটেরও আমূল পরিবর্তন হতে চলেছে। কেটি পেরিরা সেই দিক নির্দেশ করে দিলেন। ফিরে এসে সুনীতা বলেন, মহাকাশ থেকে পৃথিবীকে মুগ্ধ হয়ে দেখার কথা। হিমালয় পাহাড়কে দেখার অপূর্ব দৃশ্যের কথা। প্রস্তুতি সম্পন্ন। এখন ওই স্পেস ট্যুরিস্টদের চলো লেটস গো বলার অপেক্ষা।